C 89/18

Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2022/C 89/06)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene dostupan je u Komisijinoj bazi podataka eAmbrosia

JEDINSTVENI DOKUMENT

„MARRONE DI COMBAI”

EU br.: PGI-IT-0565-AM01 – 6.7.2021.

ZOI ( ) ZOZP (X)

1. Naziv

„Marrone di Combai”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Marrone di Combai” je ekotip kestena koji se razvio u tipičnom okolišu pokrajine Treviso u podnožju Alpa.

Kesteni imaju sljedeća morfološka i komercijalna obilježja kad su stavljeni u potrošnju:

elipsoidni oblik, spljošteni vrh. Hilum ima pravilan, tomentozan obris i jasno vidljiv obrazac zvijezde. Boja usplođa može biti od svjetlosmeđe do tamnosmeđe, ali nikad nije bez sjaja. Samo usplođe ima vidljive pruge i mora se moći lako odvojiti od episperma. Episperm, koji je svjetlosmeđ, prekriva jestivi dio te ima poneke rijetke plitke utore, što znači da se pri guljenju može lako odvojiti od mesa. Jezgra – obično jedna po plodu, rijetko septirana – jedno je tijelo s površinskim brazdama. Meso je brašnaste teksture i bjelkaste boje. Kuhanjem postaje hrskavo i ukusno.

Pri stavljanju na tržište plodovi moraju biti u optimalnom fitosanitarnom stanju i ispunjavati sljedeće uvjete:

„ekstra” klasa:

— veliki plodovi,

— 50–80 plodova po kilogramu,

— unutarnja ljuska (endokarpa) zahvaćena je kukcima u najviše 4 % mase plodova,

— usplođe je oštećeno u najviše 3 % mase plodova,

klasa I.:

— 81-105 plodova po kilogramu,

— unutarnja ljuska (endokarpa) zahvaćena je kukcima u najviše 6 % mase plodova,

— usplođe je oštećeno u najviše 5 % mase plodova,

Uvjeti za proizvod koji je namijenjen isključivo za preradu:

— 106-130 plodova po kilogramu,

— unutarnja ljuska (endokarpa) zahvaćena je kukcima u najviše 6 % mase plodova,

— usplođe je oštećeno u najviše 5 % mase plodova,

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Proizvodni postupci moraju se provesti na području proizvodnje iz točke 4. radi jamčenja podrijetla i kontrole proizvoda

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Postupak namakanja curatura, kojem se proizvod podvrgava, može se provesti izvan zemljopisnog područja opisanog u točki 4., ali u roku od 24 sata od berbe kako bi se izbjeglo umanjivanje kvalitete proizvoda.

Alternativno se proizvod mora čuvati u hladnom spremištu na temperaturi od 0,5 °C do 2 °C i uz razinu vlažnosti od 95 % do 98 % i to u razdoblju od najviše tri dana, nakon kojeg se provodi curatura.

Curatura je postupak namakanja kestena u vodi i provodi se na sobnoj temperaturi u razdoblju od pet do sedam dana, pri čemu se na polovini tog razdoblja mijenja voda. Kesteni se mogu namakati u vodi i na temperaturi od 45 °C do 48 °C 45 minuta, nakon čega se odmah uranjanju u hladnu vodu sve dok se potpuno ne ohlade. Nakon toga kesteni se suše s pomoću stroja za sušenje vrućim zrakom i ventilatora ili se polažu na drvene rešetke i svakodnevno prerazmještaju sve dok se potpuno ne osuše.

Svi proizvodi dostupni su za potrošnju u sljedećim vrstama pakiranja: jutene vreće od 1 kg do 25 kg; plastične mreže od 1 kg do 25 kg i drvene ili plastične košare ili kutije za prehrambene proizvode od 1 kg do 25 kg.

Plodovi namijenjeni isključivo za preradu pakiraju se u sanduke za prehrambene proizvode (maks. 400 kg).

Svako pakiranje mora imati jednak sadržaj.

Paketi se pričvršćuju metalnim kopčama s pomoću mehaničkih škara, šivaju najlonskim koncem s pomoću šivaćeg stroja ili se vežu špagom s olovnom brtvom. Pečaćenje se provodi tako da se etiketa s logotipom pričvrsti na paket. Košare, kutije i sanduci omataju se celofanom ili mrežom te se pričvršćuju špagom s olovnom brtvom i jasno vidljivim logotipom.

3.6. Posebna pravila za označivanje proizvoda na koji se odnosi registrirani naziv

Kontrolno tijelo provjerava je li proizvod označen etiketom s logotipom koji sadržava riječi „Marrone di Combai”, koje moraju biti znatno veće od bilo kojeg drugog teksta. Etiketa ili spremnici mogu sadržavati sljedeće informacije: ime i brend proizvođača ili poduzeća za pakiranje; izvorna neto masa i kategorija; informacije o hranjivim i prehrambenim svojstvima; godina proizvodnje; upute o pravilnom skladištenju i upotrebi proizvoda. Logotip se sastoji od stiliziranog prikaza kestena okruženog stiliziranom svjetlosmeđom ljuskom kestena, koji je uokviren tamnosmeđim kvadratom (svjetlosmeđe – Pantone 465U, tamnosmeđe – Pantone 4625U). Logotip može imati sljedeće dimenzije: 65 mm x 102 mm; 33 mm x 51 mm; 17 mm x 25 mm; 8 mm x 12 mm.

4. Sažeta definicija zemljopisnog područja

Zemljopisno područje proizvodnje kestena „Marrone di Combai” čine područja sljedećih općina u pokrajini Treviso: Cison di Valmarino, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene i Vittorio Veneto.

5. Povezanost sa zemljopisnim područjem

Područje opisano u točki 4. u cijelosti se nalazi u podnožju Alpa.

Sa strogo geološkog gledišta, tipično planinsko (podnoalpsko) područje na kojem se proizvodi kesten „Marrone di Combai” oblikuju kompleks vapnenačkih/kremenih stijena krške morfologije i kompleks brežuljaka koji obilježavaju duboke jaruge, strme padine i rašireni procesi degradacije tla koji nastaju zbog naslaga tvrdih, otpornih stijena. Takva vrsta orografije vrlo je važna za klimu: raspored lanca alpskog predgorja i „linija brežuljaka” stvaraju prepreku istočnim vjetrovima te istodobno omogućuju slobodan protok struja sa sjevera, što smanjuje temperaturne razlike u odnosu na ravnice. Taj okoliš obilježavaju i obilne padaline raspoređene prema ekvinocijskom obrascu oborina te potpuna odsutnost magle, koja je prisutna na svim drugim lokalitetima u dolini rijeke Pad/venetskoj dolini, a to ga čini posebno pogodnim za proizvodnju kestena sa ZOZP-om „Marrone di Combai”.

Osjetilne analize s pomoću panel-testova pokazale su da postoji pozitivna korelacija između obilježja mesa, posebice njegove mekoće, i ukupnog užitka u kestenu. Osim čimbenika koji utječu na taktilnu percepciju, ističe se i posebna aroma koja je cijenjena zbog posebnosti intenzivnih začinskih, cvjetnih i zeljastih nota prisutnih pri konzumaciji proizvoda. Kvantitativne vrijednosti izražene deskriptorima posebno utvrđenima za osjetilnu analizu ukazuju na visok intenzitet i trajnost arome, slatkoću te, suprotno tome, vrlo niske razine za atribute u negativnoj korelaciji s ukupnim užitkom u plodu, a koji se odnose na trpkost i gorčinu. Posebnost aroma kestena „Marrone di Combai” povezana je s obilježjima tla na području uzgoja i ukazuje na blisku povezanost biljke, tla i uzgojnog okoliša.

Zahtjev za registraciju ZOZP-a „Marrone di Combai” temelji se na posebnim obilježjima proizvoda te, u osnovi, na njegovu ugledu.

Prisutnost i osobite kvalitete kestena na području „Marrone di Combai” potvrđuju brojni povijesni izvori koji datiraju još iz 12. stoljeća. To dokazuje da su za karakterizaciju ovog proizvoda važni i okolišni i ljudski čimbenici jer je kesten oduvijek imao temeljnu ulogu u prehrani stanovnika ovih brežuljaka. Naime, u jednom od povijesnih izvora, onom od 18. rujna 1665., ističu se društveni i participativni čimbenici povezani s berbom kestena: cjelokupno stanovništvo, uključujući žene i djecu, sudjelovalo je u toj aktivnosti, koja je bila uređena tako da su se udjeli dodjeljivali na temelju sastava obitelji.

U novije vrijeme čuvenost kestena „Marrone di Combai” proširila se iz regije Veneto na potrošače u cijeloj Italiji, djelomično zahvaljujući festivalima i seoskim sajmovima kao što je festival „Festa dei Marroni di Combai”, koji je od 1945. važno lokalno i nacionalno događanje.

Osobitost ovog proizvoda usko je povezana sa zemljopisnim okruženjem u kojem se proizvodi. Geološka obilježja područja proizvodnje, a posebno prisutnost vapnenačkih/kremenih stijena krške morfologije, u kombinaciji sa strmim padinama brežuljkastih područja onemogućuju nakupljanje stajaćih voda i omogućuju odličnu drenažu obradivog zemljišta. To omogućuje odgovarajuću mekoću i slatkoću mesa, intenzitet i trajnost arome te odsutnost trpkosti i gorčine.

Nadalje, prepreka istočnim vjetrovima koju čine brežuljci i prisutnost struja sa sjevera smanjuju godišnje temperaturne razlike u odnosu na ravnice i sprečavaju stvaranje magle, što pozitivno utječe na zdravlje i razvoj stabala i omogućuje dobivanje zdravog, kvalitetnog proizvoda.

Upućivanje na objavu specifikacije proizvoda

(članak 6. stavak 1. drugi podstavak Uredbe)

Ministarstvo je pokrenulo nacionalni žalbeni postupak i objavilo predloženu izmjenu ZOZP-a „Marrone di Combai” u Službenom listu Talijanske Republike br. 72 od 24. ožujka 2021.

Cijeli tekst specifikacije proizvoda dostupan je na sljedećoj internetskoj stranici:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili:

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Qualità” (u gornjem desnom kutu zaslona), zatim na „Prodotti DOP IGP STG” (na lijevoj strani zaslona) te naposljetku na „Disciplinari di Produzione all’esame dell’UE”.

(1) SL L 179, 19.6.2014., str. 17.